ส.อ.ท.เผยยอดส่งออกรถยนต์เดือนมี.ค.หดตัว 3.08% มาที่ 105,967 คัน
ส.อ.ท.เผยยอดส่งออกรถยนต์เดือนมี.ค.หดตัว 3.08% มาที่ 105,967 คัน
29 เม.ย. 2560

นายสุรพงษ์ ไพสิฐพัฒนพงษ์ รองประธานสภาอุตสาหกรรมแห่งประเทศไทย (ส.อ.ท.) และโฆษกกลุ่มอุตสาหกรรมยานยนต์ เปิดเผยว่า ในเดือนมี.ค.60 มียอดการส่งออกรถยนต์สำเร็จรูป 105,967 คัน ลดลง 3.08% เทียบกับเดือนมี.ค.59 จากตลาดเอเชีย ตะวันออกกลาง และแอฟริกา โดยคิดเป็นมูลค่าการส่งออกรถยนต์ที่ 54,395.30 ล้านบาท ลดลง 5.13% จากงวดเดียวกันปีก่อน
ขณะที่ในเดือนมี.ค.มีจำนวนรถยนต์ที่ผลิตได้ทั้งสิ้น 178,798 คัน ลดลง 7.27% จากมี.ค.59 เนื่องจากผลิตรถกระบะลดลง แต่เพิ่มขึ้น 15.73% จากเดือนก.พ.60 โดยแบ่งเป็นการผลิตเพื่อส่งออก 104,327 คัน และ ผลิตเพื่อจำหน่ายในประเทศ จำนวน 74,471 คัน
สำหรับยอดขายรถยนต์ภายในประเทศของเดือนมี.ค.60 มีจำนวนทั้งสิ้น 84,801 คัน เพิ่มขึ้น 16.7% จากช่วงเดียวกันของปีก่อน และเพิ่มขึ้น 23.9% จากเดือนก.พ.60 เนื่องจากมีการเปิดตัวรถยนต์นั่งรุ่นใหม่หลายรุ่นตั้งแต่ปลายเดือนม.ค.ที่ผ่านมา ทำให้รถยนต์นั่งเพิ่มขึ้นถึง 40% ประกอบกับมียอดจองรถยนต์ในงานบางกอก อินเตอร์เนชั่นแนล มอเตอร์โชว์ ครั้งที่ 38 มากกว่า 30,000 คัน ส่วนยอดขายรถกระบะเพิ่มขึ้นจากราคาสินค้าเกษตรสูงขึ้น การลงทุนของภาครัฐ รวมทั้งนักท่องเที่ยวยังคงเดินทางมาประเทศไทยเพิ่มขึ้น